एक समय था जब भारत में ‘इंटरनेट’ का बड़ा जलवा था. आज तो इंटरनेट हमारे जीवन का किसी न किसी रूप में एक हिस्सा सा बन गया है. मगर इंटरनेट के शुरूआती दौर में इसका रोमांच और लोकप्रियता कुछ अलग ही थी. भारत में इंटरनेट का शुरूआती दौर युवाओं के लिए बहुत ही ज्यादा रोमांचकारी था. शहरों में बाकायदा नेट-कैफे खुले थे जिन पर लोग बाग़ इंटरनेट चलाने जाते थे. उस समय याहू पर चैट करने का मजा ही कुछ और था. तब ये बहुत ही विस्मयकारी समझा जाता था कि इंटरनेट एक जादुई दुनिया की तरह है जहाँ आप याहू पर कुछ भी टाइप करो, मनचाही जानकारी आपके सामने होगी.